Priekšlikums EIROPAS PARLAMENTA UN PADOMES DIREKTĪVA [...],ar ko groza Direktīvu 2006/66/EK par baterijām un akumulatoriem un bateriju un akumulatoru atkritumiem attiecībā uz tādu kadmiju saturošu pārnēsājamu bateriju un akumulatoru laišanu tirgū, kurus paredzēts izmantot bezvada elektriskajos instrumentos /* COM/2012/0136 final - 2012/0066 (COD) */





PASKAIDROJUMA RAKSTS 1. Priekšlikuma konteksts Bateriju direktīvas (Direktīva 2006/66/EK[1]) mērķis ir panākt, lai bateriju un akumulatoru izmantošana un visu to aprites ciklā iesaistīto operatoru darbības kļūtu videi saudzīgākas. Tā paredz īpašus noteikumus bateriju un akumulatoru laišanai tirgū un izlietoto bateriju un akumulatoru savākšanai, apstrādei, pārstrādei un apglabāšanai. Konkrētāk, direktīva aizliedz laist tirgū baterijas un akumulatorus, kas satur dzīvsudrabu un kadmiju. Aizliegums baterijās un akumulatoros izmantot kadmiju attiecas uz pārnēsājamām, tostarp arī ierīcēs iestrādātām, baterijām vai akumulatoriem, kuru svarā ir vairāk nekā 0,002 % kadmija" (Bateriju direktīvas 4. panta 1. punkta b) apakšpunkts). Aizliegumu baterijās izmantot kadmiju neierosināja Komisija, bet likumdevēji koplēmuma procedūrā. Gan Padome[2], gan Eiropas Parlaments[3] sagatavoja atsevišķus ietekmes novērtējumus par būtiskiem grozījumiem, piemēram, kadmija aizliegumu, Komisijas priekšlikumā. 4. panta 3. punktā noteikts, ka aizliegums neattiecas uz pārnēsājamām baterijām un akumulatoriem, kas domāti lietojumam: a) avārijas un trauksmes signalizācijas shēmas, arī avārijas apgaismes shēmas; b) medicīnas iekārtās; c) bezvada elektriskajos instrumentos. Bateriju direktīvas 4. panta 4. punkts nosaka, ka Komisija pārskata 4. panta 3. punkta c) apakšpunktā minēto izņēmumu attiecībā uz kadmija aizliegumu pārnēsājamās baterijās un akumulatoros, kas paredzēti izmantošanai bezvada elektriskajos instrumentos, un Eiropas Parlamentam un Padomei iesniedz ziņojumu, vajadzības gadījumā ar attiecīgiem priekšlikumiem, lai aizliegtu kadmiju baterijās un akumulatoros. Tas, ka Komisijai šis izņēmums jāpārskata, direktīvas pieņemšanas laikā (2006. gadā) tika noteikts tikai tāpēc, ka tobrīd nebija skaidrs, vai ir pieejamas tehniski izmantojamas aizstājējvielas. Tāpēc direktīvas 11. apsvērumā noteikts: "Komisijai būtu jāizvērtē nepieciešamība pielāgot šo direktīvu, ņemot vērā pieejamos tehniskos un zinātniskos pierādījumus. Jo īpaši Komisijai būtu jāpārskata atbrīvojums no kadmija aizlieguma, kas piešķirts pārnēsājamajām baterijām un akumulatoriem, kuri paredzēti bezvada elektriskajiem instrumentiem (..)”. Komisija ziņojumu Eiropas Parlamentam un Padomei iesniedza 2010. gada decembrī[4]. Tajā secināts, ka nav lietderīgi ierosināt priekšlikumus atcelt bezvada elektriskajiem instrumentiem noteikto atbrīvojumu no aizlieguma izmantot kadmiju baterijās un akumulatoros, jo nebija pieejama šāda lēmuma pieņemšanai vajadzīgā tehniskā informācija (jo īpaši kadmija un tā aizstājējvielu izmaksu un ieguvumu analīze). Tagad ir apkopota papildu informācija, ko Komisija izmantoja, lai sagatavotu ietekmes novērtējumu atbilstīgi norādījumiem par ietekmes novērtējumiem. Ar šo priekšlikumu Bateriju direktīva tiek saskaņota arī ar Līguma par Eiropas Savienības darbību 290. un 291. pantu, saskaņā ar Komisijas apņemšanos pārskatīt noteikumus, kas attiecas uz regulatīvo kontroles procedūru attiecībā uz katru instrumentu, ko tā plāno grozīt[5]. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMA REZULTĀTI EUROPA tīmekļa vietnē no 2010. gada 10. marta līdz 10. maijam notika tiešsaistes apspriešanās ar ieinteresētajām personām, balstoties uz 2009. gadā publicētu pētījumu. Atsauksmes un ieinteresēto personu komentāru apkopojums tika publicēts EUROPA tīmekļa vietnē. Iesaistītās personas tika aicinātas paust viedokli par vides, sociālo un ekonomisko ietekmi, ko varētu radīt aizliegums turpmāk izmantot kadmiju pārnēsājamās baterijās un akumulatoros, kas paredzēti lietošanai bezvada elektriskajos instrumentos. Dažas ieinteresētās personas atbalstīja atbrīvojuma atcelšanu attiecībā uz niķeļa-kadmija (NiCd) bateriju izmantošanu bezvada elektriskajos instrumentos, jo uzskatīja, ka ekonomiskās izmaksas ir minimālas un ilgtermiņā vides ieguvumi ir ievērojami. Citi atbrīvojuma atcelšanu neatbalstīja un uzsvēra, ka dati par ekonomisko, vides un sociālo ietekmi nav pietiekams pamats atbrīvojuma atcelšanai. Kopumā apspriede ar ieinteresētajām personām apstiprināja to, ka vajadzīgs salīdzinošs aprites cikla novērtējums, lai nodrošinātu stingru pamatu izmaksu un ieguvumu analīzei. 2011. gada 18. jūlijā tika organizēts ieinteresēto personu darbseminārs. Tā mērķis bija palīdzēt sagatavot salīdzinošo aprites cikla novērtējumu par trim dažādiem ķīmiskajiem sastāviem, ko izmanto pārnēsājamās baterijās un akumulatoros, kuri paredzēti bezvada elektriskajiem instrumentiem. Novērtējumu pēc Komisijas pasūtījuma veica konsultāciju uzņēmums. Komisijas ietekmes novērtējumā secināts, ka salīdzinājumā ar bāzes scenāriju pārējie politikas varianti, kas saistīti ar atbrīvojuma atcelšanu (tūlītēja atcelšana vai atcelšana 2016. gadā), ļautu panākt mazāku kopējo ietekmi uz vidi, proti, gan tāpēc, ka netiktu pieļauta kadmija nonākšana vidē, gan pēc kopējā vides ietekmējuma novērtējuma, kura pamatā ir seši vides rādītāji. Ja atbrīvojuma atcelšana notiktu vēlāk (2016. gadā), ieguvumi no vides viedokļa būtu nedaudz mazāki nekā tad, ja atbrīvojumu atceltu nekavējoties, taču izmaksas būtu daudz zemākas nekā otrā variantā. Daži pārstrādātāji un bezvada elektrisko instrumentu ražotāji ir sagatavojuši izmaksu aplēses abiem atbrīvojuma atcelšanas variantiem (tūlītējas atcelšanas gadījumā izmaksas sasniegtu 40-60 milj. euro, bet vēlākas atcelšanas (līdz 2016. gadam) gadījumā izmaksas būtu 33 milj. euro). Tomēr ir šaubas, vai visas šīs izmaksas var attiecināt uz atbrīvojuma atcelšanu, ņemot vērā, ka jau bāzes scenārijs paredz, ka laikā no 2013. līdz 2025. gadam kadmija bateriju izmantošana bezvada elektriskajos instrumentos saruks par 50 %. Patērētājus var skart lielākas ražošanas izmaksas, ja bezvada elektriskajos instrumentos sāks izmantot alternatīvas bateriju tehnoloģijas atbilstīgi kādam no atbrīvojuma atcelšanas variantiem. Ja atbrīvojumu atceļ nekavējoties, tad laika posmā no 2013. līdz 2025. gadam cenas bezvada elektriskajiem instrumentiem, kuros izmantotas baterijas ar citu ķīmisko sastāvu, pieaugs par 0,8 euro, ja izmanto niķeļa metāla hidrīda baterijas, un par 2,1 euro, ja izmanto litija-jonu baterijas; ja atbrīvojumu atcels no 2016. gada, cenu pieaugums būs attiecīgi 0,4 euro un 0,9 euro. Neviens no apskatītajiem politikas variantiem nerada smagas sociālas sekas vai administratīvo slogu, un nevajadzētu rasties arī atbilstības problēmām. Ietekmes novērtējumā secināts: ja atbrīvojumu atceļ 2016. gadā, ieguvumi no vides viedokļa būtu nedaudz mazāki nekā tad, ja atbrīvojumu atceltu nekavējoties, taču izmaksas būtu daudz zemākas nekā otrā variantā. Tā kā atbrīvojuma atcelšana 2016. gadā būtu tikpat efektīva, taču daudz lietderīgāka nekā tūlītēja atcelšana, šis ir ieteicamais variants. 3. PRIEKŠLIKUMA JURIDISKIE ASPEKTI Ar šī priekšlikuma 1. panta 1. punktu tiek grozīts Direktīvas 2006/66/EK 4. panta 3. punkta c) apakšpunkts, proti, noteikts, ka atbrīvojums attiecībā uz kadmija izmantošanu pārnēsājamās baterijās un akumulatoros, kuri paredzēti lietošanai bezvada elektriskajos instrumentos, ir spēkā līdz 2016. gada 1. janvārim. Tas nozīmē, ka no minētās dienas kadmija saturs pārnēsājamās, tostarp arī ierīcēs iestrādātās baterijās vai akumulatoros nedrīkst pārsniegt 0,002 % kadmija pēc masas saskaņā ar Direktīvas 2006/66/EK 4. panta 1. punktu. Šā priekšlikuma 1. panta 2. līdz 11. punktā noteiktas Komisijas deleģētās un īstenošanas pilnvaras saskaņā ar Direktīvu 2006/66/EK un paredzēta attiecīgā procedūra šo aktu pieņemšanai. Priekšlikuma 2. pants paredz, ka dalībvalstīm Direktīvas 2006/66/EK 4. panta 3. punkta c) apakšpunkta grozījumi jātransponē 18 mēnešu laikā pēc direktīvas stāšanās spēkā. Priekšlikuma 3. pants nosaka, ka šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. Priekšlikuma 4. pants nosaka tiesību akta adresātu: tās ir dalībvalstis. 4. IETEKME UZ BUDŽETU Nav. 5. NEOBLIGĀTI ELEMENTI Nav. 2012/0066 (COD) Priekšlikums EIROPAS PARLAMENTA UN PADOMES DIREKTĪVA [...], ar ko groza Direktīvu 2006/66/EK par baterijām un akumulatoriem un bateriju un akumulatoru atkritumiem attiecībā uz tādu kadmiju saturošu pārnēsājamu bateriju un akumulatoru laišanu tirgū, kurus paredzēts izmantot bezvada elektriskajos instrumentos (Dokuments attiecas uz EEZ) EIROPAS PARLAMENTS UN EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 192. panta 1. punktu, ņemot vērā Eiropas Komisijas priekšlikumu, pēc leģislatīvā akta projekta nosūtīšanas valstu parlamentiem, ņemot vērā Eiropas Ekonomikas un sociālo lietu komitejas atzinumu[6], ņemot vērā Reģionu komitejas atzinumu[7], saskaņā ar parasto likumdošanas procedūru, tā kā: (1) Eiropas Parlamenta un Padomes 2006. gada 6. septembra Direktīva 2006/66/EK par baterijām un akumulatoriem, un bateriju un akumulatoru atkritumiem un ar ko atceļ Direktīvu 91/157/EEK[8], aizliedz laist tirgū pārnēsājamas, arī ierīcēs iestrādātas baterijas un akumulatorus, kuru svarā ir vairāk nekā 0,002 % kadmija. Tomēr aizliegums neattiecas uz pārnēsājamām baterijām un akumulatoriem, kas paredzēti lietojumam bezvada elektriskajos instrumentos. (2) Komisija ir pārskatījusi šo atbrīvojumu saskaņā ar Direktīvas 2006/66 EK 4. pantu nolūkā aizliegt kadmiju baterijās un akumulatoros. (3) Pārskatīšanā secināts: lai pakāpeniski samazinātu kadmija daudzumu, kas nokļūst vidē, kadmija izmantošanas aizliegums būtu jāattiecina arī uz pārnēsājamām baterijām un akumulatoriem, kas paredzēti lietojumam bezvada elektriskajos instrumentos, jo tirgū ir pieejami kadmiju nesaturoši aizvietotāji, proti, niķeļa-metāla hidrīda un litija-jonu baterijas. (4) Pašreizējais atbrīvojums no aizlieguma būtu jāpiemēro līdz 2015. gada 31. decembrim, lai nozare varētu labāk pielāgot attiecīgās tehnoloģijas. (5) Stājoties spēkā Lisabonas līgumam, pilnvaras, kas ar Direktīvu 2006/66/EK piešķirtas Komisijai, nepieciešams pielāgot tā 290. un 291. pantam. (6) Lai papildinātu vai grozītu Direktīvu 2006/66/EK, saskaņā ar Līguma 290. pantu būtu Komisijai jādeleģē pilnvaras pieņemt aktus attiecībā uz III pielikumu (apstrādes un pārstrādes prasības), kritērijiem, ko piemēro, vērtējot, vai apstrādei un pārstrādei ārpus Eiropas Savienības piemēro līdzvērtīgus nosacījumus, ražotāju reģistrāciju, pārnēsājamu bateriju un akumulatoru jaudas marķēšanu un atkāpēm no marķēšanas prasībām. Ir īpaši svarīgi, lai Komisija, veicot sagatavošanas darbus, rīkotu atbilstīgas apspriešanās, tostarp ar ekspertiem. Komisijai, sagatavojot un izstrādājot deleģētus aktus, būtu jānodrošina vienlaicīga, savlaicīga un atbilstīga attiecīgo dokumentu nosūtīšana Eiropas Parlamentam un Padomei. (7) Lai nodrošinātu vienotus nosacījumus Direktīvas 2006/66/EK īstenošanai, būtu Komisijai jāpiešķir īstenošanas pilnvaras attiecībā uz minimālajām savākšanas normām, kopīgu metodoloģiju tiešajiem lietotājiem gadā pārdoto pārnēsājamo bateriju un akumulatoru daudzumu aprēķināšanai un anketu vai shēmu valsts īstenošanas ziņojumiem. Šīs pilnvaras būtu jāīsteno atbilstīgi Eiropas Parlamenta un Padomes 2011. gada 28. februāra Regulai (ES) Nr. 182/2011, ar ko nosaka normas un vispārīgus principus par dalībvalstu kontroles mehānismiem, kuri attiecas uz Komisijas īstenošanas pilnvaru izmantošanu[9]. (8) Direktīva 2006/12/EK tika atcelta no 2010. gada 12. decembra ar Direktīvu 2008/98/EK. (9) Tāpēc būtu attiecīgi jāgroza Direktīva 2006/66/EK, IR PIEŅĒMUŠI ŠO DIREKTĪVU. 1. pants Direktīvu 2006/66/EK groza šādi: 1. direktīvas 4. panta 3. punkta c) apakšpunktu aizstāj ar šādu: "c) bezvada elektriskajos instrumentos līdz 2015. gada 31. decembrim."; 2. direktīvas 10. panta 4. punktu aizstāj ar šādu: "4. Komisija ar īstenošanas aktiem var noteikt pārejas pasākumus, lai novērstu grūtības, kas dalībvalstij rodas 2. punkta prasību izpildē īpašu valsts apstākļu dēļ. Minētos īstenošanas aktus pieņem saskaņā ar 24. panta 2. punktā minēto pārbaudes procedūru. Komisija ar īstenošanas aktiem nosaka vienotu metodoloģiju, lai līdz 2007. gada 26. septembrim aprēķinātu, cik daudz pārnēsājamu bateriju un akumulatoru gadā pārdod tiešajiem lietotājiem. Minētos īstenošanas aktus pieņem saskaņā ar pārbaudes procedūru, kas minēta 24. panta 2. punktā."; 3. direktīvas 12. panta 6. punkta pirmos divus teikumus aizstāj ar šādu teikumu: "6. Komisija ir pilnvarota pieņemt deleģētus aktus saskaņā ar 23.a pantu, lai pielāgotu vai papildinātu III pielikumu, ņemot vērā tehnikas vai zinātnes progresu."; 4. direktīvas 12. panta 7. punktu svītro; 5. direktīvas 15. panta 3. punktu aizstāj ar šādu: "3. Komisija ir pilnvarota pieņemt deleģētus aktus saskaņā ar 23.a pantu, ar kuriem nosaka sīki izstrādātus noteikumus, papildinot šā panta 2. punkta noteikumus, jo īpaši kritērijus, ko piemēro, novērtējot, vai ir spēkā minētajā pantā paredzētie nosacījumi."; 6. direktīvas 17. pantu aizstāj ar šādu: "17. pants Reģistrācija Dalībvalstis nodrošina, ka visus ražotājus reģistrē. Visās dalībvalstīs uz reģistrāciju attiecas vienas un tās pašas procedūras prasības. Komisija ir pilnvarota pieņemt deleģētus aktus saskaņā ar 23.a pantu, lai noteiktu šādas prasības reģistrācijai."; 7. direktīvas 18. panta 2. punktu aizstāj ar šādu: "2. Dalībvalstis publisko 1. punktā minētos pagaidu pasākumus un to piedāvājuma pamatojumu un paziņo par tiem Komisijai un citām dalībvalstīm."; 8. direktīvas 21. pantu groza šādi: (a) panta 2. punktu aizstāj ar šādu: "2. Dalībvalstis nodrošina, ka līdz 2009. gada 26. septembrim visu pārnēsājamo un automobiļu bateriju un akumulatoru jauda ir uz tiem norādīta redzamā, salasāmā un neizdzēšamā veidā. Komisija ir pilnvarota pieņemt deleģētus aktus saskaņā ar 23.a pantu, lai paredzētu sīki izstrādātus noteikumus, kas papildina šo prasību, tostarp saskaņotas metodes jaudas un pienācīgas izmantošanas noteikšanai ne vēlāk kā 2009. gada 26. martā."; (b) panta 7. punktu aizstāj ar šādu: "7. Komisija ir pilnvarota pieņemt deleģētus aktus saskaņā ar 23.a pantu, lai piešķirtu atbrīvojumus no šajā pantā izklāstītajām marķēšanas prasībām."; 9. direktīvas 22. panta 2. punktu aizstāj ar šādu: "2. Ziņojumu sagatavo, pamatojoties uz anketu vai shēmu. Komisija ar īstenošanas aktiem nosaka anketu vai shēmu šiem ziņojumiem saskaņā ar 24. panta 2. punktā minēto pārbaudes procedūru. Anketu vai shēmu dalībvalstīm nosūta sešus mēnešus pirms tam, kad sākas pirmais posms, par ko jāsagatavo ziņojums."; 10. pievieno 23.a pantu: "23.a pants Deleģējuma īstenošana 1. Komisija ir piešķirtas tiesības pieņemt deleģētus aktus, ievērojot šā panta nosacījumus. 2. Direktīvas 12. panta 6. punktā, 15. panta 3. punktā, 17. pantā un 21. panta 2. un 7. punktā minētās pilnvaras Komisijai piešķir uz nenoteiktu laiku no šīs direktīvas spēkā stāšanās dienas. 3. Šīs regulas 12. panta 6. punktā, 15. panta 3. punktā, 17. pantā un 21. panta 2. un 7. punktā minētās deleģētu aktu pieņemšanas pilnvaras Eiropas Parlaments vai Padome var atcelt jebkurā laikā. Ar lēmumu par atsaukšanu izbeidz tajā norādīto pilnvaru deleģēšanu. Lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī, vai arī tajā norādītā vēlākā dienā. Tas neietekmē jau spēkā esošu deleģētu aktu spēkā esamību. 4. Tiklīdz Komisija pieņem deleģētu aktu, tā par to vienlaikus paziņo Eiropas Parlamentam un Padomei. 5. Deleģēts akts, kas pieņemts saskaņā ar 12. panta 6. punktu, 15. panta 3. punktu, 17. pantu un 21. panta 2. un 7. punktu, stājas spēkā tikai tad, ja ne Eiropas Parlaments, ne Padome 2 mēnešu laikā pēc minētā akta paziņošanas Eiropas Parlamentam un Padomei nav cēluši iebildumus vai ja pirms minētā termiņa beigām gan Eiropas Parlaments, gan Padome ir informējuši Komisiju, ka necels iebildumus. Pēc Eiropas Parlamenta vai Padomes iniciatīvas šo laikposmu pagarina par diviem mēnešiem."; 11. direktīvas 24. pantu aizstāj ar šādu: "24. pants Komitejas procedūra 1. Komisijai palīdz Komiteja, kas izveidota ar Direktīvas 2008/98/EK* 39. pantu. Minētā komiteja ir komiteja Regulas (ES) Nr. 182/2011 nozīmē. 2. Ja ir atsauce uz šo punktu, piemēro Regulas (ES) Nr. 182/2011 5. pantu. __________________ * OV L 312, 22.11.2008., 3. lpp. 2. pants Transponēšana 1. Dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas 1. panta 1. punkta prasības vēlākais 18 mēnešu laikā pēc šīs direktīvas stāšanās spēkā. Dalībvalstis tūlīt dara Komisijai zināmus minēto noteikumu tekstus. 2. Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce. 3. Dalībvalstis dara Komisijai zināmus savu tiesību aktu galvenos noteikumus, ko tās pieņem jomā, uz kuru attiecas šī direktīva. 3. pants Stāšanās spēkā Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. 4. pants Adresāti Šī direktīva ir adresēta dalībvalstīm. Briselē, 26.3.2012 Parlamenta vārdā – Padomes vārdā – priekšsēdētājs priekšsēdētājs [1] OV L 266, 26.9.2006., 1. lpp. Direktīvā jaunākie grozījumi izdarīti ar Direktīvu 2008/103/EK (OV L 327, 5.12.2008., 7.–8. lpp.). [2] Ietekmes novērtējuma projekts par būtiskākajiem Padomes grozījumiem Komisijas priekšlikumā par Bateriju direktīvu (2004. gada novembris), pieejams: http://register.consilium.eu.int/pdf/en/04/st14/st14372.en04.pdf. [3] Svinu saturošu bateriju aizliegums: analīze par ierosināto 4. panta grozījumu Padomes kopīgajā nostājā par direktīvu par baterijām un akumulatoriem, un bateriju un akumulatoru atkritumiem un ar ko atceļ Direktīvu 91157/2005/EEK (2005. gada novembris), pieejams: http://www.europarl.europa.eu/comparl/envi/pdf/externalexpertise/ieep_6leg/batteries.pdf. [4] Komisijas ziņojums publicēts http://eur-lex.europa.eu/LexUriServ/LexUriServ.do?uri=CELEX:52010DC0698:EN:NOT [5] Komisijas paziņojuma teksts pieejams http://eur-lex.europa.eu/LexUriServ/LexUriServ.do?uri=OJ:L:2011:055:0019:0020:EN:PDF [6] OV C […], […], […] lpp. [7] OV C […], […], […] lpp. [8] OV L 266, 26.9.2006., 1. lpp. [9] OV L 55, 28.2.2011., 13. lpp.